Waarom nog hoegenaamd in Afrikaans skryf? – praag.co.za — 20 jaar jonk!
Waarom nog hoegenaamd in Afrikaans skryf?
'n Mede-professor in die joernalistiekdepartement van die Stellenbosse Universiteit, Hermann Wasserman, het onlangs luisteraars na Bok van Blerk se liedjie, "De la Rey" as "behorende tot die museum" beskryf in sy Ope brief aan Koos de la Rey. Dan Roodt rig op sy beurt 'n ope brief aan die PK professor met sy veldtog teen Afrikaners.
Geagte prof. Wasserman,
Toevallig sien ek u bydrae oor die De la Rey-kwessie in vandag se By raak toe ek op Die Burger se webwerf kuier.
Duidelik koester u 'n besondere haat en minagting vir die Afrikaner. Toe ek u eposadres opkyk, bemerk ek dat 99% van u eie publikasies in Engels is. Die vraag wat onmiddellik by my opgekom het, is: waarom skryf u hoegenaamd nog artikels in Afrikaans wat deur ons agterlike mense gelees moet word? Of beskou u dit as u spesiale voorreg om ons in Afrikaanse koerante te mag beledig?
Waarom vind u dit nog nodig om die Afrikaner se patriotiese sin belaglik te maak as ons in elk geval 'n vorm van etniese uitwissing in die gesig staar? Net vandeesweek was ek en Steve Hofmeyr, vergesel van Joost van der Westhuizen, op Randfontein by 'n byeenkoms teen die moordenaars van Danielle Esterhuizen, 'n vyfjarige Afrikanermeisie. Sy is tussen die oë geskiet deur mnre. David Nqomane (31) en Tsakane Sithole (25). U kan gerus wees dat u baie bondgenote het in die volksmoord of kultuurmoord wat daar tans op ons uitgevoer word. Ermelo-hoërskool is die laaste Afrikaanse hoërskool in die Oos-Transvaal, in sogenaamde Mpumalanga, en sowel die hoofregter en die minister van onderwys het nou ingegryp om te sorg dat die skool sy taalmedium sál verander, ongeag 'n vorige hofuitspraak deur regter Bill Prinsloo, sekerlik 'n regter vanuit die verkeerde groep en dus verdag.
Deel van die Engelse koloniale tradisie was die lae dunk en veragting waarmee alles wat Afrikaans is, bejeën is. The Star het in die 1920's ope briewe soos u s'n geplaas, maar kennelik meen u dat so 'n diskoers vandag in Afrikaans in die By of Die Burger besonder byderwets aandoen. Ten minste het die Boerehaters aan Engelse kant nog humor aan die dag gelê, maar u poging tot satire is humorloos en laf.
U skuld dit aan uself om uit u pos aan Stellenbosch te bedank en eerder aan 'n Engelse universiteit of in 'n ander land as lid van 'n ander volk, hetsy die Amerikaanse, die Britse, die Australiese, die Kanadese, waarvoor u veel groter agting en bewondering koester, u polities korrekte dweepsug uit te leef.
Koos Kombuis het uit die Afrikanervolk bedank.
Al is u so 'n groot na-aper, hoef u hom nie hierin na te volg nie. U hoef maar net te dros, verkieslik uit die land uit. Ek verseker u dat niemand u teenwoordigheid sal vermis nie. Wat die Afrikaanse kultuur betref, verteenwoordig u, om nou vir Breyten Breytenbach aan te haal, 'n gat in die lug.
casino online slots free playФильчаков прокурор
Skrywer Dan RoodtGepubliseer op 11 Februarie 2007 Kategorieë Dan RoodtSleutelwoord Dan Roodt, Rubrieke, Waarom nog hoegenaamd in Afrikaans skryf?